Lehdistötiedote 10.11.2004
julkaisuvapaa heti

Pelikaanimies lentää Berliiniin

Liisa Helmisen uunituore lastenelokuva Pelikaanimies on valittu Berliinin elokuvajuhlien Kinderfilmfest-kilpailuun

Lastenelokuvavuoden odotettu kotimainen koko perheen elokuva Pelikaanimieson valittu Berliinin elokuvajuhlien Kinderfilmfest-lastenelokuvakilpailuun. Elokuvafestivaalien A-luokkaan lukeutuva Berlinale järjestetään tänä talvena 10.–20. helmikuuta 2005. 

"Niin kauan kuin uni kestää,
niin kauan se ei ole unta"
Leena Krohn

Kaksi ystävystä, pelikaani ja 10-vuotias poika, seikkailevat maailmassa, missä toden ja mielikuvituksen raja on häilyvä. Pelikaani laskeutuu Suomeen ja kiinnostuu ihmisten elintavoista. Hän pukeutuu ihmiseksi, saa töitä oopperasta, ystävystyy 10-vuotiaiden Emilin ja Elsan kanssa ja rakastuu ihanaan ballerinaan. Paljastuttuaan dramaattisesti pelikaani joutuu eläintarhaan. Lapset auttavat pelikaania pakenemaan.

Pelikaanimiehenä nähdään Kari Ketonen ja muissa keskeisissä rooleissa mm. Roni Haarakangas. Jonna Järnefelt, Heikki Kinnunen, Liisa Kuoppamäki, Tommi Raitolehto , Inka Nuorgam ja Ismo Kallio.

 Kotimaan ensi-iltansa Pelikaanimies saa 45 filmikopiolla 17. joulukuuta 2004. Ruotsissa elokuva lähtee teatterilevitykseen 20 kopiolla. Elokuva perustuu Finlandia-palkitun Leena Krohnin kirjaan Ihmisen vaatteissa, käsikirjoituksen ovat tehneet Liisa Helminen ja englantilainen William Aldridge. Elokuvan tuottaja on elokuvataiteen tämän vuoden Finlandia-palkintoehdokas Hanna Hemilä.

 Pelikaanimieson suomalais-ruotsalainen yhteistuotanto. Suomalainen tuotantoyhtiö Lumifilm Oy on aiemmin tuottanut mm. kansainvälisesti palkitut ja levitetyt animaatioelokuvat Turilas & Jäärä ja Urpo & Turpo sekä Tove Janssonista ja Tuulikki Pietilästä kertovan dokumenttielokuvan Haru, yksinäisten saari. Ruotsalainen yhteistuottaja Anita Oxburgh Migma Filmistä on kansainvälisesti arvostettu elokuva-alan vaikuttaja.

Elokuvan tuotantoa ovat rahoittaneet Suomen elokuvasäätiö, Nordisk Film och TV fond, Svensk Filminstitut, Svenska kulturfonden ja Eurimages. YLE TV2 ja FST sekä Islannin televisio RUV ovat ennakko-ostaneet elokuvan. Suomen kulttuurirahasto, Valtion elokuvataidetoimikunta ja Media Plus ovat tukeneet hankkeen ennakkosuunnittelua. Elokuvaa levittää Suomessa ja Ruotsissa Buena Vista International.

Lisätietoja elokuvasta:
Tuottaja Hanna Hemilä, 0400 512 205, hemila@lumifilm.fi
Toimistosihteeri Outi Gaib, 040 5139957, lumifilm@lumifilm.fi 
www.lumifilm.fi
www.pelikaanimies.fi